РЕГЛАМЕНТ (ЕС) № 31/2014 НА КОМИСИЯТА
от 14 януари 2014 година
за отмяна на решения 2004/301/ЕО и 2004/539/ЕО и Регламент (ЕС) № 388/2010
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (1), и по-специално членове 19 и 21 от него,
като има предвид, че:
(1)
С Регламент (ЕО) № 998/2003 се установяват ветеринарно-санитарните изисквания, които са приложими при движение с нетърговска цел на домашни любимци, както и правилата, прилагани при проверки на такова движение. Той се прилага за движение между държавите членки или от трети държави на домашни любимци от видовете, посочени в приложение I към него. В части А и Б на посоченото приложение са изброени кучета, котки и порове. Регламент (ЕО) № 998/2003 се прилага от 3 юли 2004 г.
(2)
С Решение 2003/803/ЕО на Комисията от 26 ноември 2003 г. за установяване на образец на паспорт за движение в Общността на кучета, котки и порове (2) се установява образец на паспорт за движението на домашни любимци от видовете куче, котка и пор между държавите членки, както е предвидено в член 5, параграф 1, буква б) от Регламент (ЕО) № 998/2003.
(3)
С цел да се улесни преходът към разпоредбите на Регламент (ЕО) № 998/2003, беше прието Решение 2004/301/ЕО на Комисията от 30 март 2004 г. за дерогиране от решения 2003/803/ЕО и 2004/203/ЕО за установяване на образец на сертификати и паспорти за движение с нетърговска цел на кучета, котки и порове, и за изменение на Решение 2004/203/ЕО (3), за да могат да продължат да се използват сертификатите и паспортите, издадени за домашни любимци преди датата на прилагане на Регламент (ЕО) № 998/2003, при условие че отговарят на определени условия.
(4)
Освен това с Решение 2004/539/ЕО на Комисията от 1 юли 2004 г. за установяване на преходна мярка за изпълнението на Регламент (ЕО) № 998/2003 относно ветеринарно-санитарните изисквания, които са приложими при движение с нетърговска цел на домашни любимци (4) се предвижда, че държавите членки трябва да позволяват влизането на тяхна територия до 1 октомври 2004 г. на домашни любимци от видовете, посочени в приложение I към Регламент (ЕО) № 998/2003 в съответствие с националните разпоредби, които са били в сила преди 3 юли 2004 г.
(5)
С Регламент (ЕС) № 576/2013 на Европейския парламент и на Съвета от 12 юни 2013 г. относно движението с нетърговска цел на домашни любимци и за отмяна на Регламент (ЕО) № 998/2003 (5) се отменя и заменя Регламент (ЕО) № 998/2003. Следователно мерките, приети за улесняване на прехода към разпоредбите на Регламент (ЕО) № 998/2003, не са актуални. Поради това решения 2004/301/ЕО и 2004/539/ЕО следва да бъдат отменени.
(6)
Освен това Регламент (ЕС) № 388/2010 на Комисията от 6 май 2010 г. за изпълнение на Регламент (ЕО) № 998/2003 на Европейския парламент и на Съвета по отношение на максималния брой домашни любимци от определени видове, които могат да бъдат предмет на движение с нетърговска цел (6) бе приет, за да се избегне рискът от движение на кучета, котки и порове с търговска цел, измамно представено като движение с нетърговска цел, когато тези животни се придвижват към държава членка от друга държава членка или от трета държава, включена в списъка в част Б, раздел 2 от приложение II към Регламент (ЕО) № 998/2003.
(7)
Разпоредбите на Регламент (ЕС) № 388/2010 са преразгледани и включени в Регламент (ЕС) № 576/2013. Регламент (ЕС) № 576/2013 се прилага от 29 декември 2014 г. Поради това Регламент (ЕС) № 388/2010 става неактуален от датата на прилагане на Регламент (ЕС) № 576/2013 и следователно трябва да бъде отменен, считано от тази дата.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът не възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Решения 2004/301/ЕО и 2004/539/ЕО се отменят.
Член 2
Регламент (ЕС) № 388/2010 се отменя, считано от 29 декември 2014 г.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 януари 2014 година.